Mukama-kali Esiteri | Olhughano Lhwe BibliaOLHUGHANO 82Mordekayi na EsiteriTHUTHA syasuba enyuma ebirimo bike Ezira athali aghenda e Yerusalemu. Mordekayi na Esiteri ni Baisraeli b’ekitsumbi omw’obwami bwe Persia. Esiteri ni mukama-kali, n’omuhughu wiwe Mordekayi y’owakabiri okw’omwami omwa buthoki. Leka thulebaye eki nga mukyasa kithi.Ababuthi ba Esiteri mubaholha inyakine mulere kutsibu, neryo Mordekayi abiri mukulya. Ahasuero, omwami we Persia, awithe ekikali omwa muyi we Susa, na Mordekayi ni mughuma w’okwa baghombe biwe. Neryo kiro kighuma omughole w’omwami Vasiti syatha musikya, neryo omwami amasombolha omukali muhya-muhya eribya mukama-kali wiwe. Wunasi omukali ey’amasombolha? Inga, omumbesa mubuyanga ya Esiteri.Wanamalhangira omulhume ow’emiyiheko oyo abandu bakunamira? Ni Hamani. Ni mulhume w’ekitsumbi e Persia. Hamani anzire Mordekayi, oyuwulhangire inyan’ikere hano, nayu amunamire. Aliriryo Mordekayi syendi kikolha. Syali lengekanaya athi kihikire eryunamira omulhume mubi ng’oyu. Kino kikaleka Hamani inyahithana kutsibu. Neryo kino ky’akakolha.Hamani akabwira omwami y’amabehi okw’Abaisraeli. Akabugha athi: ‘Ni bandu babi sibali sikaya ebiraghiro byawu. Batholere ib’ithibwa.’ Ahasuero syasi athi omughole wiwe Esiteri ni mu Israeli. Neryo akahulikirira Hamani, n’erihiraho ekiraghiro ekikabugha kithi okwa kiro kirebe Abaisraeli bosi bakendibya ab’erithibwa.Mordekayi akabya owa ekiraghiro eki, akayibulha-bulha. Akathumira Esiteri y’omwatsi athi: ‘Wutholere iwabwira omwami, kandi wumusabe wuthi athulhamaye.’ Si kitholere omwa biraghiro bye Persia erighenda wukayalebya omwami wuthalya birikirawa. Aliriryo Esiteri akaghendayo isyathabirikirwa. Omwami akamusumbira omutso wiwe ow’esyamaghetse, ekikamanyisaya kithi syendi thibwa. Esiteri akabirikira omwami na Hamani okw’irya inene. Aho omwami akabulhaya Esiteri ekyanzire inyamuha. Esiteri akabugha athi akendisya mubwira iyo na Hamani bama syaswasa okw’irya ery’ekindi kiro.Okw’irya eryo, Esiteri akabwira omwami athi: ‘Abandu baghe naghe thukendi ithibwa.’ Omwami akahithana. Akabulhaya athi: ‘Oyukanza erikolha ekindu ng’eki nindi?’Esiteri akabugha athi: ‘Omulhume, enzighu, y’omubi oyu Hamani!’Neryo omwami amahithana kutsibu. Akalhaghira athi Hamani ithawe. Enyuma waho, omwami akakolha Mordekayi mw’owakabiri okw’iyo omwa buthoki. Mordekayi akalhangira athi ekiraghiro kihya-kihya kikakolhawa ekikalighira Abaisraeli erilhwira esyangebe syabo okwa kiro batholere erithibwa. Kusangwa Mordekayi lino ni mulhume w’ekitsumbi, abandu bangi bakawathikaya Abaisraeli, neryo bamalhamibwa okwa syanzighu syabu.Ekitabu kye Esiteri 1-10 omwa Biblia.
